4 บิ๊กรับเหมาฯ ผ่านคุณสมบัติชิงรถไฟทางคู่จิระ-ขอนแก่น เสนอราคา 8 ธ.ค.นี้
ITD-CK-STEC-UNIQ ผ่านคุณสมบัติชิงรถไฟทางคู่จิระ-ขอนแก่น เตรียมเสนอราคา 8 ธ.ค.นี้ ที่ราคากลาง 2.36 หมื่นลบ. ส่วนโครงการก่อสร้างรถไฟทางคู่ ช่วงประจวบคีรีขันธ์-ชุมพร วงเงิน 1.7 หมื่นลบ. จะเปิดเป็นเส้นทางต่อไป คาดออก TOR ได้ในเดือนธ.ค. 58 
25 พ.ย. 2558

นายกมล ตั้งจิตเจริญชัย รองผู้ว่าการการรถไฟแห่งประเทศไทย (รฟท.) เปิดเผยว่า รฟท.จะเปิดให้เสนอราคาทางอิเล็กทรอนิกส์ (e-Auction) โครงการก่อสร้างรถไฟทางคู่ช่วงชุมทางถนนจิระ-ขอนแก่น ราคากลาง 2.36 หมื่นล้านบาท ในวันที่ 8 ธ.ค.58 หลังวานนี้ (25 พ.ย.) ได้ประกาศบริษัทผู้ผ่านคุณสมบัติ 4 รายตามที่ยื่นซองประกวดราคาจ้างก่อสร้าง ได้แก่ บริษัท อิตาเลียนไทย ดีเวล็อปเม้นท์ จำกัด (มหาชน) หรือ ITD ,บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ
อีกทั้งบริษัท ซิโน-ไทย เอ็นจิเนียริ่ง คอนสตรัคชั่น จำกัด (มหาชน) หรือ STEC และ กิจการร่วม ซีเคซีเอช (บริษัท ช.การช่าง จำกัด (มหาชน) หรือ CK ร่วมกับบริษัท ช.ทวีก่อสร้าง จำกัด
ส่วนเส้นทางที่จะเปิดประกวดราคาเป็นเส้นต่อไป คือ โครงการก่อสร้างรถไฟทางคู่ ช่วงประจวบคีรีขันธ์-ชุมพร วงเงิน  1.7 หมื่นล้านบาท คาดจะออก TOR ได้ในเดือนธ.ค. 58 และคาดว่าจะเปิด e-Auction  ได้ประมาณปลายเดือนม.ค. 59
สำหรับรถไฟทางคู่อีก 3 เส้นทางที่เหลือ ได้แก่ ช่วงนครปฐม-หัวหิน วงเงิน 2 หมื่นล้านบาท, ช่วงลพบุรี-ปากน้ำโพ วงเงิน 2.5 หมื่นล้านบาท และ ช่วงมาบกะเบา-จิระ วงเงิน 2.98 หมื่นล้านบาท อยู่ระหว่างขั้นตอนจัดทำรายงานผลกระทบสิ่งแวดล้อม  อย่างไรก็ตาม เส้นทางช่วงมาบกะเบา-จิระ ได้ผ่านขั้นตอนการพิจารณาของคณะกรรมการผู้ชำนาญการพิจารณารายงานการวิเคราะห์ผลกระทบสิ่งแวดล้อม (คชก.) ก่อนเสนอสำนักงานนโยบายและแผนทรัพยากร ธรรมชาติและสิ่งแวดล้อม (สผ.)(EIA) สำหรับเส้นทางที่เหลืออีก 3 เส้นทาง นายกมล คาดว่า จะเปิดประกวดราคาหาผู้รับเหมาก่อสร้างได้ไม่เกินเดือน มิ.ย. 59